DA Den Europæiske Unions Tidende C 162/7

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 162/04

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»PECORINO SARDO«

EF-Nr.: IT-PDO-0117-0018-21.12.2000

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse —  Varebeskrivelse —  Geografisk område — Bevis for oprindelse — Produktionsmetode —  Tilknytning — Mærkning —  Krav i de nationale bestemmelser —  Andet (angives nærmere)

2. Type ændring(er):

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Bevis for oprindelse:

For at sikre sporing og kontrol af ostene mærkes de med et stempel, inden de frigives i produktionsområdet. »Pecorino Sardo«-ostene påføres et uudsletteligt stempelmærke med initialerne for betegnelsen skrevet med versaler (dvs. PS) efterfulgt af »DOP« (BOB) og produktionsvirksomhedens identifikationsmærke anført på to linjer adskilt af en smal kegle med svagt afrundet bund, som repræsenterer et trekantet stykke ost. Som følge af produktets egenskaber og de mellemliggende forarbejdningsfaser er der fare for, at dette mærke ikke længere er synligt. Er det tilfældet, kan produktet spores ved hjælp af etiketten.

3.2. Produktionsmetode:

Det anføres, at den fuldfede fåremælk, der skal anvendes til fremstilling af »Pecorino Sardo«, kan være varmebehandlet eller pasteuriseret.

Allerede inden anerkendelsen af den beskyttede oprindelsesbetegnelse brugtes varmebehandling i visse mejerier. Formålet er at sikre et sundt produkt uden patogene mikroorganismer og mikroorganismer, der modvirker ostedannelsen, at styre modningsprocesserne med de mikroorganismer, der er typiske for denne ost, og at forbedre ostens organoleptiske, probiotiske og ernæringsmæssige egenskaber.

Det fremhæves, at de anvendte mælkesyrekulturer også kan bestå af andre arter end Streptococcus Thermophilus, forudsat at de stammer fra produktionsområdet. Arten Streptococcus Thermophilus skal således kun betragtes som én af de mikrobearter, der er til stede i mælkens lokale mikroflora.

Betingelserne for lagring af Pecorino Sardo dolce (mild) og maturo (moden) tjener til at sikre forbrugeren, at produktets kvalitet bevares. Efter endt modning kan osten opbevares, forudsat at det sker ved lavere temperaturer end under modningen, og det er også tilladt at behandle skorpen med olie og anvende mughæmmende midler og/eller plastfilm. De lavere opbevaringstemperaturer og metoderne til behandling af skorpen finder først anvendelse, når produktet er færdigt, og påvirker ikke ostens organoleptiske egenskaber, men tjener tværtimod til at bevare dem under lagringen. For begge ostetyper er frysning og nedkøling endvidere forbudt. Det er tilladt at anvende vakuumpakning og fødevareemballager af plast.

3.3. Mærkning:

Der gælder særlige mærkningsregler.

»Pecorino Sardo« D.O.P.–oste skal være påført betegnelsens logo i etikettens ydre ring. Den ydre ring skal være mindst 2 cm og højst 3 cm bred. Inden for denne ring anføres »Pecorino Sardo« D.O.P. mellem 12 og 24 gange.

Mærkets længde skal svare til 85 % af ringens bredde. Vinklen mellem hvert af mærkerne skal være lige stor, og mærkerne anføres i symmetrisk stråleform med keglens spids vendt udad.

Ringen må kun indeholde mærket og logoet og ikke andre tegn eller påskrifter.

»Pecorino Sardo« DOP påføres desuden et selvklæbende mærke med en entydig alfanumerisk kode, hvorved hver enkelt ost kan identificeres.

Den detaljerede beskrivelse af ostens mærkning opfylder producenternes krav om ensartet identificering af produktet, i og med at logoet bliver tydeligere og lettere at identificere. Den alfanumeriske kode gør det muligt nøje at spore produktet på markedet, hvilket - ud over at være en garanti for forbrugeren - også gør kontrollen lettere.

Der opstilles betingelser for pakning af »Pecorino Sardo«. Efter endt modning i produktionsområdet kan »Pecorino Sardo« også pakkes uden for regionen Sardinien, som hele oste eller i stykker, også vakuumpakket eller pakket i beskyttet atmosfære.

RESUME

RÅDETS FORORDNING (EF) Nr. 510/2006

»PECORINO SARDO«

EF-Nr.: IT-PDO-0117-0018-21.12.2000

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche Agricole e Forestali Adresse: Via XX Settembre 20 00187 Roma RM ITALIA Tlf. +39 0646655104 Fax +39 0646655306 E-mail: saco7@politicheagricole.gov.it

2. Sammenslutning:

Navn: Consorzio per la Tutela del Formaggio Pecorino Sardo Adresse: Via S. Alenixedda 2 09128 Cagliari CA ITALIA Tlf. +39 070372885 Fax +39 070372885 E-mail info@pecorinosardo.it Sammensætning: Producenter/forarbejdningsvirksomheder ( X ) Andet ( )

3. Produktets art:

Kategori 1.3 — Oste

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Pecorino Sardo«

4.2. Beskrivelse:

»Pecorino Sardo DOP« er en ost fremstillet af fuldfed fåremælk, der opvarmes. Den findes i to typer: »dolce« (mild), med kort modningstid (20-60 dage), og »maturo« (moden), med en modningstid på mindst to måneder. Formen er cylindrisk med flad overflade og lige eller næsten lige sider. Konsistensen er blød og elastisk.

4.3. Geografisk område:

Produktionsområdet for »Pecorino Sardo DOP« omfatter hele den autonome region Sardinien.

4.4. Bevis for oprindelse:

Alle faser af produktionsprocessen overvåges, og alt input og output registreres. Denne registrering, kombineret med kontrolorganets særlige registre over opdrættere, producenter, lagringsvirksomheder og pakke- og udskæringsvirksomheder samt rettidig underretning af kontrolorganet om de producerede mængder, sikrer, at produktet kan spores. Kontrolorganet fører kontrol med alle fysiske og juridiske personer, der er opført i de pågældende registre.

4.5. Produktionsmetode:

Ostemassen til »Pecorino Sardo DOP« skal fremstilles af fuldfed fåremælk, eventuelt tilsat mælkesyrekulturer fra produktionsområdet, som kan høre til arten Streptococcus termophilus. Mælken kan være varmebehandlet eller pasteuriseret og tilsættes kalveløbe. Koagulatet findeles dernæst til ostekorn af størrelse som hasselnødder, når det drejer sig om »Pecorino dolce«, og af størrelse som majskorn, når det drejer sig om typen »maturo«. Herefter opvarmes massen, hvorefter den presses, saltes og sættes til modning, hvilket for typen »maturo« også kan omfatte naturlig røgning. Pecorino dolce lagres i 20 til 60 dage, mens Pecorino maturo lagres i mindst to måneder.

4.6. Tilknytning til det geografiske område:

Af naturlige faktorer fremhæves de særlige træk ved de områder i Sardinien, hvor fåreavlen finder sted: hovedsagelig naturlige græsgange med en rigdom af vildtvoksende arter, som giver mælken til osteproduktionen dens særlige kvalitet. Hvad de menneskelige faktorer angår, fremhæves den traditionelle fåreavls store socioøkonomiske betydning for øbefolkningen. Det er ofte den eneste indtægtskilde i områder, hvor der reelt ikke er andre muligheder for økonomisk udvikling.

4.7. Kontrolorgan:

Navn: OCPA Organismo di controllo dei formaggi Pecorino Romano Dop, Pecorino Sardo Dop, Fiore Sardo Dop Adresse: Zona Industriale Macomer c/o Consorzio latte 08015 Macomer NU ITALIA Tlf. +39 0785742196 Fax +39 0785742197 E-mail: ocpa.cert@tiscali.it

4.8. Mærkning:

Osten »Pecorino Sardo DOP« markedsføres påført mærket for den beskyttede oprindelsesbetegnelse.

Logo for oprindelsesbetegnelse ved salg

(1) EUT L 93 af 31.3.2006, s. 12.